
Vélemények érzelemosztályozása RapidMinerrel

A TDK dolgozat célja egy érzelemosztályozó program bemutatása, ami a RapidMiner nevű adatbányászati programmal készült. Az érzelemosztályozás feladata egy forrásszövegről eldönteni mennyire pozitív vagy negatív a benne levő vélemény. Ennek számos felhasználási területe van: egy cég összegyűjtheti a fórumokon és a közösségi hálókon a róla szóló bejegyzéseket és meghatározhatja a maga és termékei megítélését. Hasonlóan, egy politikus is vizsgálhatja a népszerűségét és az általános vélekedést.
Én egy filmkritikákat osztályozó algoritmust írtam. Ezt egy általánosan használt adathalmazon tanítjuk be, majd a kapott modellt lehet alkalmazni az egyes hozzászólások értékelésére. A program +1 vagy 1 értéket ad minden egyes osztályozott szöveghez. A feladat természetéből fakadóan feltehető, hogy a filmkritikák nem semlegesek, tehát elég őket a fenti két osztály valamelyikébe sorolni. Többféle eljárást próbáltam ki, a legjobb kapott pontosság 83% volt. Ez a helyesen osztályozott üzenetek aránya az összeshez képest.
Az eljárás kigyűjti a szövegben található mellékneveket, és mindegyikhez kiszámolja a TF-IDF számot. Ez az érték egyaránt figyelembe veszi a szónak a szövegbeli gyakoriságát, illetve a dokumentumokban levő gyakoriságát is. Ha egy melléknév sokszor fordul elő egy szövegben, akkor valószínűleg nagy hatása van a szöveg jelentésére. Azonban, ha ez a szó minden szövegben előfordul, akkor kisebb a jelentősége (például a színész kifejezés egy filmkritikában jó eséllyel megjelenik, így kevésbé releváns, mint egy ritkán előforduló szó). Végül a kapott értékek alapján az SVM algoritmust használva készül el a modell.
A megírt érzelemosztályozó egy RapidMiner processz. A RapidMiner terminológiájában egy processz felel meg egy önállóan futtatható programnak. Maga a RapidMiner egy Java-ban írt, nyílt forráskódú adatbányász szoftver. Eredetileg a Dortmundi Egyetem Mesterséges Intelligencia laborjában kezdték fejleszteni. Mára az egyik legtöbbet használt adatbányász szoftverré vált, köszönhetően a sok fajta implementált algoritmusnak. Utóbbiak közt megtalálhatóak többek közt a neurális hálók, döntési fák vagy az SVM algoritmus. Alapfokú szövegbányászati kiegészítővel is rendelkezik, ami egyszerűvé tette a fent említett TF-IDF értékek kiszámítását. A processzek könnyen integrálhatóak más – Java nyelven írt – programokba, az input és output kényelmesen beállítható.




